CELEX: 32018D1519
Language: ro
Date: 2018-10-09 00:00:00
Title: Decizia de punere în aplicare (UE) 2018/1519 a Comisiei din 9 octombrie 2018 de modificare a Deciziei de punere în aplicare 2014/150/UE a Comisiei privind organizarea unui experiment temporar de stabilire a anumitor derogări pentru comercializarea unor populații de plante din speciile grâu, orz, ovăz și porumb în conformitate cu Directiva 66/402/CEE a Consiliului [notificată cu numărul C(2018) 5470] (Text cu relevanță pentru SEE.)

12.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 256/65
               
            
         DECIZIA DE PUNERE ÎN APLICARE (UE) 2018/1519 A COMISIEI
         din 9 octombrie 2018
         de modificare a Deciziei de punere în aplicare 2014/150/UE a Comisiei privind organizarea unui experiment temporar de stabilire a anumitor derogări pentru comercializarea unor populații de plante din speciile grâu, orz, ovăz și porumb în conformitate cu Directiva 66/402/CEE a Consiliului
         
            
               [notificată cu numărul C(2018) 5470]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 13a,
         întrucât:
         
                     (1)
                  
                  
                     Decizia de punere în aplicare 2014/150/UE a Comisiei (2) stabilește organizarea, până la 31 decembrie 2018, a unui experiment temporar, la care poate participa orice stat membru, pentru a determina dacă producerea în vederea comercializării și comercializarea, în anumite condiții, a semințelor provenite de la populațiile care sunt menționate la articolul 2 din decizia respectivă și care aparțin speciilor Avena spp., Hordeum spp., Triticum spp. și Zea mays L. pot constitui o alternativă mai bună față de excluderea de la comercializare a semințelor care nu respectă cerințele articolului 2 alineatul (1) punctele E, F și G din Directiva 66/402/CEE referitoare la soiurile semințelor provenite de la anumite specii, precum și față de cerințele articolului 3 alineatul (1) din directiva respectivă privind comercializarea cu certificare oficială ca „semințe certificate”, „semințe certificate din prima generație” sau „semințe certificate din a doua generație”.
                  
               
                     (2)
                  
                  
                     Evaluarea nu a fost încă finalizată, întrucât, în privința anumitor aspecte ale experimentului, este necesar să se colecteze mai multe informații pe parcursul unei perioade de timp mai lungi. Prin urmare, este necesar să se prelungească durata experimentului temporar.
                  
               
                     (3)
                  
                  
                     Până în prezent, la experimentul temporar au participat șase state membre. În vederea extinderii perioadei experimentului respectiv, este necesar să se permită altor state membre să înceapă să participe, cel târziu la 31 decembrie 2019.
                  
               
                     (4)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare 2014/150/UE se modifică după cum urmează:
            
                        (a)
                     
                     
                        la articolul 3 alineatul (1), cuvintele „ianuarie 2017” se înlocuiesc cu cuvintele „31 decembrie 2019”;
                     
                  
                        (b)
                     
                     
                        la articolul 19, cuvintele „31 decembrie 2018” se înlocuiesc cu cuvintele „28 februarie 2021”.
                     
                  
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 9 octombrie 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO 125, 11.7.1966, p. 2309/66.
         
            (2)  Decizia de punere în aplicare 2014/150/UE a Comisiei din 18 martie 2014 privind organizarea unui experiment temporar de stabilire a anumitor derogări pentru comercializarea unor populații de plante din speciile grâu, orz, ovăz și porumb în conformitate cu Directiva 66/402/CEE a Consiliului (JO L 82, 20.3.2014, p. 29).